Centar za kulturu i obrazovanje Pazin

Ljeto u parku: Kreativna maneštra
2024-07-11 19:00 - 2024-07-12 23:30 (Europe/Zagreb) | Park istarskih velikana, Pazin, 52000, Croatia (Local Name: Hrvatska)
Ovog srpnja, Park istarskih velikana postaje epicentar kulturnih i umjetničkih događanja u Pazinu. Centar za kulturu i obrazovanje Pazin priprema program koji će oduševiti posjetitelje svih generacija. Od 4. do 26. srpnja, svakog četvrtka i petka u večernjim satima, park će ugostiti niz događanja koja će obogatiti ljetne večeri i stvoriti nezaboravne uspomene.
Dana 11. i 12. srpnja, “Kreativna maneštra” donosi raznovrsne aktivnosti za sve ukuse. U četvrtak program otvara radionica “ČA-iku poezije” pod vodstvom Ane Galant (prijave na: projekti@ckopazin.hr), a zatim slijedi jazz koncert Aldo Foško Collectivea i za kraj večeri DJ Neno. U petak će djeca uživati u kreativnoj radionici udruge Birikina iz Pule te kazališnoj predstavi “Maca papučarica”. Večer završava projekcijom Disneyevog filma “Tarzan” u suradnji s Kino mrežom.
Svi programi su besplatni.
Ljeto u parku održava se uz potporu Grada Pazina, Hrvatskog audiovizualnog centra i Turističke zajednice središnje Istre.

Ljeto u parku: Beeraj čine, beeraj libar
2024-07-04 19:00 - 2024-07-05 23:30 | Park istarskih velikana, Pazin, 52000, Croatia (Local Name: Hrvatska)
Ovog srpnja, Park istarskih velikana postaje epicentar kulturnih i umjetničkih događanja u Pazinu. Centar za kulturu i obrazovanje Pazin priprema program koji će oduševiti posjetitelje svih generacija. Od 4. do 26. srpnja, svakog četvrtka i petka u večernjim satima, park će ugostiti niz događanja koja će obogatiti ljetne večeri i stvoriti nezaboravne uspomene.

Prvi program, pod nazivom “Beeraj čine, beeraj libar”, održat će se 4. i 5. srpnja. U četvrtak će se održati razgovor s autoricom Stelom Cavrić, a potom će nastupiti mladi pulski trio “The Good Mixer” s domaćim i stranim glazbenim hitovima. Petak je posvećen filmu, s filmskim pub kvizom (prijave na: projekti@ckopazin.hr) i projekcijom romantičnog filma “Prošli životi”.
Svi programi su besplatni.
Ljeto u parku održava se uz potporu Grada Pazina, Hrvatskog audiovizualnog centra i Turističke zajednice središnje Istre.

Iran, kratki izlet - putopisno predavanje
2024-06-03 18:00 - 19:00 | Hol Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Iran, kratki izlet
Na predavanju će uz dijaprojekciju slika i videozapisa Jana Prević Finderle ispričati svoje impresije s kratkog putovanja početkom svibnja po centralnim Iranom: Kashanu, Yazdu, Shirazu, Isfahanu i Teheranu. Crtice o povijesti, arhitekturi, susretima s ljudima i razbijanju predrasuda.

Mačak u čizmama
2024-05-21 18:00 - 19:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Režija: Mario Kovač
Dramaturgija: Kristina Kegljen
Scena i lutke: Valentina Srnojević
Glazba: Vlatko Panić
Glume: Darija Vlajnić, Matej Safundžić, Luka Stilinović, Valentina Srnojević
Mačak u čizmama – riječ redatelja
Slavnu basnu Charlesa Perraulta o modno osvještenom mačku koji pomoću lukavosti osigura svom gospodaru, mlinarevom sinu, ruku kraljeve kćeri, ne treba posebno predstavljati ni djeci ni roditeljima. Naša predstava neće izmišljati toplu vodu i zbunjivati male i velike gledatelje nekim suvremenim izmišljotinama i eksperimentima. Dali smo si u zadatak naizgled jednostavan a, u biti, vrlo izazovan zadatak: napraviti klasičnu predstavu za djecu sa uzbudljivim zapletom, maštovitom scenografijom i kostimima, razigranim glumcima, poletnom glazbom te puno, puno, PUNO smijeha.
Studentica dramaturgije Kristina Kegljen napravila je vješto stihovanu i rimovanu obradu originalnog teksta braće Grimm, Vlatko Panić renesansom nadahnutu glazbu a glumci Darija Vlajnić, Bruno Brinzej, Matej Safundžić i Valentina Srnojević utjelovili su likove Mačka, Mladića/Karabasa, Kralja, Kraljevne i Zlog čarobnjaka poigravajući se sa lutkarskim i glumačkim tehnikama. Zajedničkim snagama svjesno smo se odlučili za neka atraktivn, a rijetko korištena animatorska rješenja, te smo sigurno kako će našu predstavu sa guštom dolaziti gledati generacije i generacije gledatelja.
Mario Kovač

Pretprodaja karata u prostorima uprave Centra za kulturu i obrazovanje Pazin (suteren Spomen doma) svakim radnim danom od 12h do 14h.

EtnoCikl: Adam Semijalac i Fige
2024-05-17 20:00 - 21:30 | Dvorana Istra Spomen doma Pazin, Šetalište Pazinske gimnazije 1, Pazin, 52000, Croatia (Local Name: Hrvatska)
Adam Semijalac je na hrvatskoj glazbenoj sceni prisutan od 2004. godine pod imenom Bebè Na Volè. S godinama se nametnuo kao jedan od najvažnijih domaćih blues glazbenika, a njegovi albumi “Time Of Great Depression” (2015.) i “Hate Is A Wonderful Thing” (2018.) smatraju se jednim od najvažnijih izdanja u Hrvatskoj u posljednjih desetak godina.
Adam je s Bebè Na Volè prestao raditi 2021. godine, a paralelno je počeo pokazivati sve veće zanimanje za tradicijsko glazbeno naslijeđe i njegovo implementiranje u druge stilove. Taj dio njegove karijere počeo je s pomalo eksperimentalnim albumom “Tanac za crnega vraga” iz 2020. godine, a kulminaciju doživio prošle godine kada je objavio dva albuma – “Moje srce se reskoli” s Dunjom Knebl te samostalni “Ode dite”.
“Ode dite” predstavlja Adama na kreativnom vrhuncu. On je tradicijske instrumente poput dangubice i bugarije odsvirao na potpuno neuobičajen način, blueserski te tako naslijeđu udahnuo neki drugi život. Doduše, pjesme na ovom albumu nemaju veze s naslijeđem jer su potpuno autorske, ali ih je Adam napisao u tako upečatljivom stilu da je teško prepoznati da se ne radi o ‘starim’ pjesmama. Tematika je teška, album je vezan uz ratove i traumama koje oni stvaraju, a koji su nezaobilazna stvar svake generacije s ovih prostora.
Prilikom objavljivanja albuma Adam je rekao kako je s ovim albumom pokušao ponovo prisvojiti folklor našeg podneblja i potpuno je uspio. “Ode dite” je aklamacijom proglašen jednim od najboljih hrvatskih albuma u 2023. godine, a dobio je i brojna priznanja od stranih medija. Možda i najveća je ona koju mu je dao Ted Gioia, ugledni američki jazz kritičar koji je sipao hvalospjeve za ovaj album.
“Ode dite” je objavljen 1. svibnja 2023., a koncertnu promociju će doživjeti tek godinu dana kasnije jer je sam album snimljen u teškoj životnoj situaciji za Adama. Naime, on je nakon operacije karcinoma štitnjače izgubio glas. Na snimanju albuma uspio je otpjevati sve pjesme, ali glas mu se nije vratio da bi mogao otpjevati cijeli koncert. Na ovom nastupu stoga će ga pratiti članice zadarskog zbora Fige koje su s Adamom već nastupile prošle godine na koncertu u Benkovcu. Tada je postalo jasno da ova kombinacija itekako funkcionira pa se Adam uhvatio prearanžiranju pjesama s albuma “Ode dite” Fige na ovom koncertu nastupaju u satavu: Vinka Bedeković, Zrinka Džoić, Tina Mijolović, Ines Stefanovska i Ana-Marija Zubčić.

Program se odvija uz pomoć Ministarstva kulture i medija RH i Upravnog odjela za kulturu Istarske županije
Ulaznice se mogu kupiti u prostorima uprave CKO Pazin od 12h do 14h

FAKS Sings Vol.2 - Međunarodni festival zborova
2024-05-11 18:00 - 20:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Ovaj glazbeni događaj okupit će zborove iz Hrvatske, Austrije, Slovačke i Italije, a domaćini će biti mješoviti pjevački zbor Roženice iz Pazina. Savršeno za sve ljubitelje glazbe koji žele uživati u jedinstvenoj atmosferi i ljepoti vokalnog i kulturnog bogatstva.
Ulaz na koncert je besplatan.
FAKS je festival amaterskog kulturnog stvaralaštva (Festival of Amateur Cultural Creation) – međunarodna manifestacija koja spaja ljude iz različitih dijelova svijeta kroz zborove, glumu, likovne izložbe i razne umjetničke amaterske skupine. Ovogodišnje izdanje festivala odvija se u Istri kroz četiri dana, od 9. do 12. svibnja i tri grada: Rovinj, Vrsar i Pazin, okupljajući ukupno 40 zborova.

Tere i Luce
2024-05-10 20:00 - 21:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
A što biste Vi učinili?

„Tere i Luce“ je komedija. Crna. S elementima burleske. Ali i drame. Ali je i satira. I krimić. I triler. I Rashomon.

Žanrovski bogata, pitka i intrigantna u sadržaju, visprena u dijalogu i prepoznatjiva u likovima, „Tere i Luce“ govori o nama danas i kao svaka dobra komedija, uz puno zabave, pruža nam ogledalo.

„Tere i Luce“ inspirirane su neizvođenim tekstom „No good deeds…“ S. Evansa koji je u potpunosti adaptiran za Hrvatsku te, budući da se bavi našom sredinom i stvarnošću, možemo reći da je riječ o domaćem tekstu.

Sve počinje jednog kišnog jutra koje je trebalo biti obično, kao i sva prije njega, ali to je jutro zauvijek promijenilo njihove živote.

Tere i Luce donose tešku odluku.

Dobrodošli u triler komediju koja postavlja pitanje:

„A što biste Vi učinili?“

TERE:
Anja Šovagović-Despot

LUCE:
Nataša Janjić Medančić

Adaptacija i režija:
Marko Torjanac

Pomoćnik redatalje:
Borna Tomić

Izbor kostima:
Đurđa Janeš

Oblikovanje svjetla i zvuka:
Darko Crnčević

Dizajn:
Tomislav Veltruski

Tehnička ekipa:
Jadranko Herceg
Petar Kinđerski
Darko Crnčević
Borna Tomić

Prodaja ulaznica na: Eventim

Dallapiccola - Talk Recital
2024-05-09 19:00 - 20:30 | Dvorana Istra Spomen doma Pazin, Šetalište Pazinske gimnazije 1, Pazin, 52000, Croatia (Local Name: Hrvatska)
Comunità degli italiani Pisino – Zajednica Talijana Pazin
predstavlja
DALLAPICCOLA – TALK RECITAL
Giovanni Bellucci, pijanist
Talk Recital Il
Duša – Nagodba s vragom
Dallapiccola, Sonatina canonica sui capricci di Paganini
Berlioz-Liszt, Songe d’une nuit de sabbat, iz Fantastične simfonije op.14
Chopin, Souvenir de Paganini
Liszt, Fantasia quasi Sonata “Après une lecture de Dante”
Wagner-Liszt, Isoldens Liebestod … i druge kompozicije koje će izvođač predstaviti tijekom Talk Recitala.

Program je dio projekta
DALLAPICCOLA 2024
3 Talk Recital e Convegno
u organizaciji CIRCOLO DI CULTURA ISTRO-VENETA ISTRIA

Program je potpomognut sredstvima Istarske županije.

Best of Vlatko Štampar - 15 godina karijere
2024-05-08 20:00 - 21:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
➔ UKRATKO KOJI JE PLAN: 🎤🔥
Večer mojih najboljih, najdražih, najcrnijih, najiskrenijih fora. Samo najbolje od najboljeg iz 15-ogodišnje karijere.
———————————————————-
➔ DUŽA EMOTIVNA PRIČA GDJE SE OTVARAM:
Prošlo je 15 godina od nekih prvih nastupa. 15 godina karijere. Čudno mi je ovo/to nazivati karijerom. Malo prepompozno.
Ali je 15 godina nečega. Vježbanja.
15 godina pišem fore i konstantno razmišljam kako i s čim vas mogu nasmijati. Hrpe raspisanih blokića, notesa, natuknica, grešaka, zabluda i nejasnoća. I onaj sveprisutni komičarski strah da si sve smiješno već rekao. I da je gotovo.
Od nastupa po birtijama, restoranima, festivalima, kazalištima, domjencima, svadbama, HNK-ovima i vatrogasnim zabavama, Lisinskima i prčijama. Bilo je svega. A imam osjećaj da sam tek krenuo. Tj, nadam se da sam tek krenuo.
U dosadašnjoj karijeri sam napisao 5 stand up specijala:
Bratec je trd, Štamparska greška, Odraslost, Bolja polovica i Zabezeknut. Uskoro je u planu novi 6. special. Ukupno imam više od 10 sati fora, mesa, materijala s kojim vas mogu dobiti, slomiti i nasmijati. A to mi je najdraže. Nasmijavati vas.
Neke fore više ne izvodim, nekima prošao rok, neke jednostavno više nisu ja.
Ali svaki show ima svoje najbolje, najbrutalnije, najiskrenije fore.
Plan je skupiti sve te hitove, ubojice, fore odlikaše i napraviti setlistu najbolje od najboljeg. Šlag svih 15 godina rada i truda.
U 2 sata kaosa. Nemate pojma što vas čeka. Neću vam dati da dođete do daha. 🙂
Vaš Vlatko
————————————————————-
➔ TKO JE VLATKO ŠTAMPAR?
Za one koji ga nisu “probali”, Vlatko će ostati nikad pronađeno utjelovljenje svih onih suludih misli koje svatko od nas pomišlja u onom dijelu uma koji s razlogom ignoriramo. Za one koji su ga doživjeli, Vlatko je bio i ostaje ventil, pipa, sasvim suludih asocijacija koje u kombinaciji s njegovom nezamjenjivom manirom neizbježno mame smijeh i čine ga jednim od ponajboljih komičara “na ovim prostorima”. Osim u Mađarskoj.
” Ono što ga izdvaja od drugih, i po čemu je najbolji u zemlji, sinkronizacija je likova o kojima priča. Kerempuh mu zbog toga dobro pristaje, dio showa je čisto kazalište. Kreštave žene i tupasti frajeri, dahtanje na telefon, razglas na kolodvoru, divljanje bika, sve ih odrađuje urnebesno…
…formula njegovog humora je u deliveryju. Tu baš sjaji, a iako je materijal bez sumnje detaljno, dugo i profesionalno uvježbavan na pozornici, djeluje prirodno i neusiljeno. ” *Tomislav Novak/jutarnji.
————————————————————-
➔INFO:
• VAŽNO! Kupnjom ulaznice dajte privolu za snimanje i fotografiranje publike tijekom nastupa i te za objavu navedenih materijala!
• VAŽNO! Snimanje nastupa i komičara tijekom izvođenja materijala je zabranjeno. Pustite telefone i uživajte u showu. Hvala! Kupnjom ulaznice slažete se s navedenim uvjetom.

Prodaja ulaznica na: Eventim

Glazbeni poklon gradu - koncert klasične glazbe
2024-05-04 19:00 - 20:30 | Dvorana Istra Spomen doma Pazin, Šetalište Pazinske gimnazije 1, Pazin, 52000, Croatia (Local Name: Hrvatska)
Mladi talentirani glazbenici, stipendisti Grada Pazina, odlučili su svome gradu pokloniti koncert.
Pozivamo vas da dođete, u što većem broju, podržati ove naše mlade sugrađane pred kojima je svijetla umjetnička budućnost.
Izvođači:
Lucija Tominić:
Maturantica Srednje glazbene škole Ivana Matetića Ronjgova u Puli, Lucija Tominić (2006.), svoje je glazbeno obrazovanje započela u Osnovnoj školi Vladimira Nazora u Pazinu u osmoj godini za smjer klarinet. Pod mentorstvom prof. Roberta Rosande upisuje srednju školu gdje sudjeluje na raznim školskim koncertima i 2023. godine na međunarodnom natjecanju “Daleki akordi” u Splitu na kojem postiže značajan uspjeh u klasi prof. Davida Kumpare.
Ema Brečević:
Ema Brečević rođena je 2005. u Rijeci, a s osam godina upisuje glazbenu školu u Pazinu koju pohađa 7 godina. Glazbeno obrazovanje nastavlja u srednjoj školi Ivana Matetića-Ronjgova u Puli. Sudjelovala je na raznim školskim koncertima i natjecanjima na kojima postiže veliki uspjeh. Također je prisustvovala klavirističkom natjecanju Piano Pyramid u 2023. godini.
Borna Pulić:
Borna Pulić rođen je 2006. godine u Puli, s osam godina upisuje glazbenu školu u Pazinu u klasi prof. Rožike Banov Mijandrušić. Školovanje je nastavio u srednjoj školi IMR u Puli u klasi Mije Grozdanić. Osvojio je mnoge prve nagrade po raznim natjecanjima kao što su Daruvar Accordion Award i susret harmonikaša Pula te je osvojio prvo mjesto na natjecanju Bale Valle guitar competition pod vodstvom mentorice Mije Grozdanić, dr.art.
Emily Tominić:
Emily Tominić rođena je u Puli 2008. godine. S osam godina upisuje glazbeni odjel osnovne škole Vladimira Nazora Pazin, a 2023. upisuje Gimnaziju i Glazbenu školu Ivana Matetića Ronjgova u Puli. 2022. godine osvojila je 2. nagradu na Međunarodnom susretu harmonikaša u Puli, a sljedeće godine 1. nagradu, te dobiva poziv na Svjetski trofej harmonike pod mentorstvom Rožike Banov Mijandrušić. Također, 2023. godine osvaja prvo mjesto na natjecanju Bale Valle guitar competition. Ove se godine priprema za nadolazeća natjecanja pod vodstvom mentorice Mije Grozdanić, dr. art.
Program koncerta:
1. Emily Tominić:
D. Bobić: Balada – Intermezzo
J. S. Bach: Troglasna invencija u c-molu
V . Kujala: Sparkling suite, V st. Diamond dash

2. Borna Pulić:
A. Belosicki: Španjolska suita;
III. st. Road to Cordoba
IV. st. Cantaor
VII. St. Saeta
D. Bobić: Sonata, br.1 Scherzo
3. Lucija Tominić:
F. Poulenc: Sonata;
I st. Allegro tristamente
II st. Romanza
III st. Allegro con fuoco
Klavirska pratnja: Veronika Ravlić
4. Ema Brečević:
S. Rahmanjinov : Moment musicaux, op.16, br.
L. van Beethoven: Sonata, op.31, br.1 u G-duru, I. stavak
B. Bartok: 2 rumunjska plesa, op.8a, 1. Allegro Vivace
Točke pripremili mentori:
1,2: Mia Grozdanić
3: David Kumpare
4: Daina Dapiran

OTKAZANO - SVJETSKI DAN PLESA - Funeral for my 30s
2024-04-29 20:00 - 21:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Otkazano zbog bolesti izvođačice.
Uskoro objavljujemo novi termin.
Kažu da jednom kada održiš sprovod, možeš krenuti dalje. Nastavljajući suradnju nakon predstave Funeral for my 20’s i dalje razvijajući ideju o pokapanju jednog perioda života, koreografkinja Sabina Perry u svojoj četrdeset prvoj godini osvrnula se na proteklo desetljeće. Na događaje koji su obilježili taj period, koje je proživjela te koje smatra da simboliziraju tridesete godine ne samo njezina života nego i iskustva brojnih drugih žena. Promatrajući period jedne ere prožet različitim nadanjima, bolima, užicima, gubicima, ispunjenjima, ali i brojnim poteškoćama, iskopava se prošlost kako bi se još jednom proživjela, prikazala na sceni i nakon toga zauvijek pokopala. U suradnji s plesačicom Koraljkom Begović kreiran je kolaž događaja, iskustava i emocija pojedinačnih i zajedničkih te propitivanja tridesetih godina jedne žene. Oproštaj od 30tih, soundtrack prošlosti.
“You can be a mother and a poet. A wife and a lover. You can dance on the graves you dug on Tuesday, pulling out the bones of yourself you began to miss.”
– Kate Baer, What Kind of Woman

Koreografija, scena, režija: Sabina Perry

U suradnji i izvedbi: Koraljka Begović
Izbor glazbe: Sabina Perry
Autorska glazba i aranžmani: A. Glacier
Oblikovanje svjetla: Saša Fistrić
Izbor kostima: Koraljka Begović i Sabina Perry
Grafičko oblikovanje: Dora Đurkesac
Fotografija: Jelena Janković
Video: Fanni Tutek Hajnal
Produkcija: Koraljka Begović
Autorica promotivne fotografije: Sabina Perry
U predstavi se koriste dijelovi glazbe Dirty Beaches, Ada, Admo, Bibio, Chad VanGaalen.
Posebna zahvala na potpori: BodyWorks Cologne, Flavia Tabarrini, Ehrenfeld Studios, Oli Boxberg, Davorka Begović, Rajko Pavlić i Marta Žegura
Predstavu financira Ministarstvo kulture i medija RH, Gradski ured i civilno društvo grada Zagreba te Kanadsko vijeće za umjetnost / Canada Council for the Arts.

Pretprodaja ulaznica u prostorima uprave Centra za kulturu i obrazovanje Pazin svakim radnim danom od 8h do 10h i 12h do 14h.

KaLibar bestival
2024-04-24 19:00 - 2024-04-27 22:30 | Kaštel, Trg Istarskog razvoda 1, Pazin, 52000, Croatia (Local Name: Hrvatska)
Festival književnosti i kulture „KaLibar bestival“ održat će se u Pazinu od 24. do 27. travnja u prostorima Kaštela. Ovogodišnji KaLibar je jedanaesti po redu, osim poznatih pisaca, okupit će kvizaše, likovnjake, filmaše i glazbenike.
Festival počinje u srijedu, 24. travnja pub kvizom u RocKaštelu, s početkom u 19 sati, koji će moderirati poznati sastavljači kvizova Saša Runko i Goran Kvalić. Kviz će biti općeg tipa, podijeljen u četiri kategorije. Svoju ekipu od maksimalno pet članova možete prijaviti na broj mobitela: 091-5335-397 putem Vibera, What’s Upa, a broj ekipa je ograničen, pa organizatori mole da se prijavite čim ranije.
Nastavlja se u četvrtak 25. travnja prvom od tri radionice od 16,30 do 18 sati koju će voditi Katja Grcić, na temu pisanja poezije. Od 17 sati stiže Bookmobil Maje Klarić koji služi za prodaju i razmjenu knjiga, a u 18 sati se otvara izložba Envera Krivca.
Ove je godine dodatni novi partner Etnografski muzej Istre (EMI), pa će stoga krenuti s predstavljanjem knjige etnologinje Olge Orlić, pod nazivom „Antropologija solidarnosti u Hrvatskoj: poljoprivreda potpomognuta zajednicom, uz moderaciju Ivone Orlić.
Nakon toga slijedi predstavljanje dviju autorica kojima je zajednička tema Camino de Santiago. Pazinska književnica Jana Prević Finderle predstavit će novu knjigu „Put u Santiago“, a umaška autorica Maja Klarić zbirku poezije „Deset dugih dana“.
U 20 sati Katja Grcić će moderirati predstavljanje knjige izvrsnog autora Igora Beleša – „Listanje kupusa“.
Bogati program u petak, 26. travnja započinje u 16,30 sati radionicom kreativnog pisanja popularnog riječkog autora Zorana Žmirića. U 18 sati predstavit će se zbirka poezije Nikole Strašeka „Leptirići u trbuhu, glave na kolcima“ koju moderira Kruno Lokotar, inače i idejni začetnik ovog festivala.
Za 19 sati planirana je prezentacija zbirke poezije Katje Grcić „Krizantema/istina“ koju će moderirati Jana Prević Finderle.
Legendarni slovenski rocker Zoran Predin napisao je nevjerojatno šarmantnu političku satiru s elementima krimića, prepunu crnog humora i fine erotike pod nazivom „Bezgrešna“ koju će predstaviti Kruno Lokotar u 20 sati.
Za kraj programa u petak nastupit će sa svojim pripovjedačkim talentom pulski storyteller Aleksandar Bančić.
Posljednji dan ovogodišnjeg festivala, u subotu 27. travnja započet će radionicom kreativnog pisanja riječkog autora Envera Krivca u 16,30 sati. U 18 sati Andrija Škare predstavit će nova zbirka priča Mladena Blaževića iz sela Ćuki kraj Vižinade, koji je upravo izdan pod nazivom „Atlas za slijepe putnike“.
Enver Krivac predstavlja svoju vrlo osebujnu knjigu „Osamotne okolnosti“ koju će moderirati njegov sugrađanin Zoran Žmirić.
Za subotnji prime time u 20 sati rezerviran je jedan od najpopularnijih hrvatskih književnika Kristian Novak, koji će predstaviti knjigu „Slučaj vlastite pogibelji“, uz moderaciju Lokotara, ujedno i urednika ove knjige.
Kako je već običaj da festival završi s koncertom, tako će u 21 sat u akustičnom ambijentu srednjovjekovnog pazinskog Kaštela nastupiti Zoran Predin.
Organizator festivala je Centar za kulturu i obrazovanje Pazin, uz partnerstvo s Centrom za mlade Alarm, Gradskom knjižnicom Pazin i Etnografskim muzejom Istre. Festival je financiran sredstvima Ministarstva kulture i medija.

PROGRAM:

24. 4. srijeda
19:00​ Kviz „Davor Šišović“

25. 4. četvrtak
16:30 ​Radionica Katja Grcić (u suradnji s Centrom za mlade Alarm)
18:00 ​Otvorenje izložbe Enver Krivac
18:15​ Olga Orlić, Antropologija solidarnosti u Hrvatskoj: poljoprivreda potpomognuta zajednicom, moderira Ivona Orlić
19:00 ​Jana Prević Finderle: Put u Santiago i Maja Klarić: Deset dugih dana
20:00 ​Igor Beleš: Listanje kupusa, moderira Katja Grcić

26. 4. petak
16:30​ Radionica Zoran Žmirić (u suradnji s Centrom za mlade Alarm)
18:00​ Nikola Strašek, Leptirići u trbuhu, glave na kolcima, moderira Kruno Lokotar
19:00​ Katja Grcić: Krizantema/istina, moderira Jana Prević Finderle​
20:00​ Zoran Predin: Bezgrešna, moderira Kruno Lokotar
21:00​ Aleksandar Bančić, storyteller​

27. 4. subota
16:30​ Radionica, Enver Krivac (u suradnji s Centrom za mlade Alarm)
18:00 ​Mladen Blažević: Atlas za slijepe putnike, moderira A. Škare
19:00 ​Enver Krivac: Osamotne okolnosti, moderira Zoran Žmirić
20:00​ Kristian Novak: Slučaj vlastite pogibelji, moderira KrunoLokotar
21:00 ​Koncert, Zoran Predin (cijena ulaznice 10 eura – pretprodaja u prostorima uprave CKO Pazin)

Imaš ženu, nemaš brak - ODGOĐENO
2024-04-22 20:00 - 21:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
ODGOĐENO – novi termin bit će nam javljen naknadno

urnebesna komedija
IMAŠ ŽENU, NEMAŠ BRAK,
Izvođač: Peđa Šuškavčević
trajanje : 90 minuta
produkcija: Duško Srijemac
Urnebesna i realna slika našeg današnjeg načina življenja. Ovo je prva otvorena, iskrena priča o braku.
Na svoj će duhovit, komičan način, narodnim jednostavnim riječima akter ove monokomedije predočit publici je li zaista i zbog čega danas teško održati brak ili ga potpuno izbjegavati.
Kako kaže:
” Dobro otvori oči kad se ženiš, a poslije ih zatvori”.
Je li zaista brak knjiga koja se rado čita u početku, vrlo rijetko u drugom izdanju, kad zastari, a nakon toga gubi svaku vrijednost?
Je li brak nešto zbog čega se netko uvijek kaje, bilo da ga sklopi ili ne?
Kako nakon braka, glavni i jedini akter ove monokomedije nastavlja živjeti, vidjet ćemo u ovoj predstavi.
Nastavljaju li uglavnom svi tako, ili ne?

Prodaja ulaznica na: Eventim

Koncert klasične glazbe: Duo Tihomirović - Sironić
2024-04-19 20:00 - 21:30 | Dvorana Istra Spomen doma Pazin, Šetalište Pazinske gimnazije 1, Pazin, 52000, Croatia (Local Name: Hrvatska)
METOD SIRONIĆ, flauta
JELENA TIHOMIROVIĆ, klavir
JELENA TIHOMIROVIĆ Osnovno i srednje glazbeno školovanje stekla je u Zadru (prof. Zlata Eterović) i u Splitu (prof. Jadranka Garin).
Diplomirala je 1999. godine na Muzičkoj akademiji u Zagrebu, u klasi doc. Marije Gvozdić-Horvat i magistrirala 2002. na Visokoj školi za glazbenu umjetnost Ino Mirković u Lovranu, u klasi dr. mus. art. Evgenija Zarafiantsa. Za vrijeme poslijediplomskog studija korepeticiju je učila kod dr. mus. art. Odila Chakirova, te komornu glazbu u klasi svjetski poznatog čelista i glazbenog pedagoga, profesora na Moskovskom konzervatoriju “P. I. Čajkovski” Kirilla Rodina
Nakon završenog poslijediplomskog studija bavi se pedagoškim radom, te je od 2010. do 2016. godine bila ravnateljicom glazbene škole Ive Tijardovića u Delnicama.
Niz zapaženih nastupa ostvarila u duu sa flautistom Metodom Sironićem s kojim koncertira od 2007. godine. Redovito nastupa kao solistica i u komornim sastavima u Hrvatskoj Mala dvorana Lisinski, Hrvatski glazbeni zavod, Koncerti u Eufrazijani, Ciklus komornih koncerata HNK Rijeka i dr.) i inozemstvu (Slovenija, Italija, Austrija, Mađarska, Poljska, Njemačka, Makedonija).
U travnju 2019. godine po drugi put surađuje sa festivalom Polyhymnia u Skopju gdje je održala koncert s Metodom Sironićem te bila članica žirija međunarodnog natjecanja iz klavira i komorne glazbe. 2018. godine zajedno s Metodom Sironićem pokreće festivale ‘Dani rane glazbe u Rijeci’ i „Lovran classic“ u Lovranu.

METOD SIRONIĆ Započeo je svoju glazbenu naobrazbu upisujući osnovnu, a zatim srednju glazbenu školu Ivana Matetića Ronjgova u Rijeci. Maturirao je 1997. godine u klasi prof. Davora Bušića, te upisao Visoku školu za glazbenu umjetnost “Ino Mirković“ u Lovranu u klasi eminentnog francuskog flautiste i pedagoga, prof. Pierre-Yvesa Artauda. U listopadu 2003. upisuje poslijediplomski studij flaute na École Normale de Musique u Parizu u klasi prof. Pierre-Yvesa Artauda te komorne glazbe u klasi prof. Nine Patarčec kao stipendist Francuske Vlade te fondacija Zaleski Stichting i Albert Roussel. Nakon uspješno završenog visokog usavršavanja iz komorne glazbe i flaute na École Normale de Musique u Parizu bavi se i pedagoškim radom kao profesor flaute na Glazbenoj školi Ivana Matetića Ronjgova u Rijeci, održava seminare u inozemstvu te član je žirija na međunarodnim natjecanjima. Redovito nastupa inozemstvu (Italija, Njemačka, Austrija, Mađarska, Makedonija, Slovenija, Francuska, Češka), te u najprestižnijim koncertnim prostorima i festivalima u Hrvatskoj poput Velike i male dvorane Lisinski, Hrvatski glazbeni zavod, riječki i splitski HNK, Osorske glazbene večeri, Varaždinske barokne večeri, Koncerti u Eufrazijani i dr. Od godine 2006. surađuje s nacionalnim dnevnikom Novi List gdje objavljuje feljtone, eseje i osvrte u kulturnom tjedniku “Mediteran“. Od 2015. do 2018. godine surađuje s Orkestrom opere HNK Ivana pl. Zajca kao vanjski suradnik na mjestu prve solo flaute.
Posljednjih godina nastupa kao solist i komornim sastavima svirajući baroknu poprečnu flautu za koju se usavršava kod Martena Roota (HFK Bremen) i Benedeka Csaloga. U 2018. godini postaje članom Hrvatskog baroknog ansambla na mjestu druge poprečne flaute. Zajedno s Jelenom Tihomirović 2018. godine pokrenuo je festival ‘Dani rane glazbe u Rijeci’, te festival klasične glazbe „Lovran classic“.

P R O G R A M
Franz SCHUBERT: Sonata D. 821 „Arpeggione“
Allegro Moderato
Adagio
Allegretto
Juraj Marko ŽEROVNIK: Garmonbozia groove *
Carl REINECKE: Sonata op. 167 „Undine“
Allegro
Intermezzo. Allegretto vivace
Andante tranquillo
Finale. Allegro molto agitato ed appassionato, quasi Presto.
* skladba Garmonbozia groove napisana je za duo Sironić-Tihomirović te
praizvedena u sklopu programa Rijeka 2020

Prodaja ulaznica na ulazu u Dvoranu Istra sat vremena prije koncerta.

FKK - Kristian Novak i Danijel Pek
2024-04-17 11:00 - 13:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Pozivamo Vas na druženje i razgovor s autorom Kristianom Novakom i producentom Danijelom Pekom. Osim razgovora bit će prikazan i film „Kazneni udarac“.Kristian Novak autor je iznimno čitanih romana „Črna mati zemla“, „Ciganin, ali najljepši“ i „Slučaj vlastite pogibelji“ objavljenih u više izdanja. Romani „Črna mati zemla“ i „Ciganin, ali najljepši“ prevedeni su na više jezika. Sva su tri romana postavljena na kazališne daske, a nadamo se i filmskoj adaptaciji. U romanima autor istražuje kompleksnost ljudskih odnosa, identitet, piše o osjetljivim društvenim pitanjima, ali i izaziva snažne emocije.Snažne emocije izaziva i kratkometražni igrani film „Kazneni udarac“ (2021.) nastao prema motivima iz poglavlja romana „Črna mati zemla“. Film je nastao u hrvatskoj, slovenskoj i austrijskoj koprodukciji. Režiju potpisuje Rok Biček, scenarij Rok Biček i Kristian Novak, a producenti su Katarina Prpić, Danijel Pek i Rok Biček.Program je besplatan i, iako prvenstveno namijenjen srednjoškolcima, otvoren je za svu zainteresiranu javnost. Održava se u sklopu projekta FKK-FilmKnjigaKazalište čiji je nositelj Gradska knjižnica Pazin, ali u njemu ravnopravno sudjeluju i partneri su Pazinski kolegij – Klasična gimnazija, Gimnazija i strukovna škola Jurja Dobrile Pazin, Centar za mlade Alarm Pazin i Pučko otvoreno učilište u Pazinu. Projekt se provodi uz financijsku potporu Ministarstva kulture i medija i Istarske županije.

Udavače
2024-04-12 19:30 - 21:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
O PREDSTAVI:
* Nagrada za najbolje žensko glumačko ostvarenje, 16. Glumište pod Murvom
* Nagrada publike ‘Najjači smehek’, 11. Tjedan smijeha u Varaždinu

Kazališni hit Udavače britkim humorom baca svjetla reflektora na moderna vjenčanja i propitkuje široku lepezu različitih svadbi, kakve niste mogli ni zamisliti, kao i razloge koje pojedince dovode do ‘sudbonosnog da’.
Od neobičnog romskog vjenčanja, vjenčanja luckaste bakice u Las Vegasu, pa sve do jedne neobične svadbe iz koristi radi financijskog poticaja OPG-a. Čak petnaest šarolikih likova iz svakodnevnog života koji je uvijek pun (ne)ugodnih iznenađenja utjelovljuje izvrstan trio – Matea Elezović Brdar, Jan Kerekeš i Erna Rudnički – donoseći hipnotizirajuću magiju kazališta koja će vas i zabaviti i zamisliti.
Matko Elezović ovim je tekstom ponovno dokazao zašto je jedan od najizvođenijih hrvatskih komediografa.
Prodaja ulaznica na blagajni Spomen doma sat vremena prije početka predstave.

ISTRAKON
2024-04-12 17:00 - 2024-04-14 14:00 | Spomen dom, Šetalište Pazinske gimnazije 1, Pazin, 52000, Croatia (Local Name: Hrvatska)
Raspored događanja:

PETAK
MALA DVORANA (DVORANA ISTRA)
18.00 – 19:15 PREDAVANJE: KORADO KORLEVIĆ Upravljanje kreativnošću
19.30 – 20:30 PREDAVANJE: MATEO PAULIŠIĆ Nepoznati junaki: Eureka ni dosta!
20.45 – 21:45 PREDAVANJE: MARIO UDINA Predavanje iznenađenja

DUNGEON
18:00 – 21:00 FESTIVAL SRPSKOG FILMA FANTASTIKE
21:00 – 23:30 BLOOD ON THE CLOCKTOWER – Udruga RiRoll

HOL
17:00 – OTVARANJE
19:30 – 21:00 ULTIMATE GLAZBENO FILMSKI KVIZ
21:00 – 22:30 KREŠOKVIZ

IGRAONICA
18:30 – 22:30 PROXY EDH TURNIR Magic The Gathering

VANI
18:00 LOV NA BLAGO
18:30 GIANT JUNGLE SPEED

PARTY PLACE
22:00 – 00:00 KARAOKE
00:00 DJ TRASH PARTY

SUBOTA
VELIKA DVORANA
11:00 – 12:30 FILM ZA DJECU Roboti
19:00 – 19:30 PREMIJERA GEA RAJIĆ Medvjeđi Luk
19:30 – 21:00 TRASH FILM PROGRAM Udruga Forma

MALA DVORANA (DVORANA ISTRA)
15.30 – 16:30 PREDAVANJE: TOMISLAV TERZIĆ Nabori u prostor-vremenu
16.45 – 17:45 45 PREDAVANJE: MIRJAN RIMANIĆ Pazin između mita i tradicije
18.00 – 19:00 PREDAVANJE: NICHOLAS BRADSHAW Can we explain schizophrenia at a molecular level?
19.15 – 20:30 PREDAVANJE: LUCA MALATESTI Kako pristupiti pitanju mogu li strojevi misliti
21:00 – 22:00 PREDAVANJE: ALEN ŠTERPIN Primjena umjetne inteligencije u prognozi vremena

DUNGEON
13.00 – 14:30 FANTASTIČNI ORIGAMI Udruga Štriga
14.30 – 15:30 MARKO FANČOVIĆ Umjetna inteligencija u fantastici
15.30 – 16:00 PREDSTAVLJANJE KNJIGE Smrt Vile Radmile – ADANID JAŠAREVIĆ
16.00 – 16:30 PREDSTAVLJANJE KNJIGE Neotkrivena Zemlja – TATJANA MILIVOJČEVIĆ
16.30 – 17:00 PREDSTAVLJANJE KNJIGE Krv moje krvi – MIRKO GRDINIĆ
17.00 – 18:00 TONI JURIČIĆ I SVEN POPOVIĆ Dva autora, dva romana i fantastika u suvremenoj hrvatskoj književnosti
18.00 – 20:00 RADIONICA KRATKE PRIČE

HOL
12:30 – 14:00 ROBOTI KVIZ
14:00 – 16:00 JACKBOX PARTY
16.00 – 17:30 AI U POPULARNOJ KULTURI KVIZ
17.30 – 19:00 KIDS PUB KVIZ
19:00 – 21:00 ULTIMATE NERD QUIZ
21:00 – 22:30 ŠIŠKOTEKA

IGRAONICA
11:00 – 14:00 SUMMONER WARS TURNIR
14.00 – 15:30 CO-MIX
15.30 – 16:30 MTG SKOLA
16.30 – 21:00 MTG VINTAGE CUBE TURNIR

BALKON
11:00 – 13:00 KUS RADIONICA FANZINA
13:00 – 15:30 MAŠTOM PROTIV EKRANA Iljko Zlatar
15:30 – 18:00 PRIRUNIK ZA PUSTOLOVE Nikola Šubić
18:00 – 19:30 RADIONICA BLACKOUT POEZIJE Ana Galant

VANI
10:00 – 13:00 HUMAN SIZED CARCASSONNE Udruga Capybara
11:00 LEŠINARI
11.00 – 12:00 ESCAPE THE MATRIX ŠTAFETA
12.00 – 13:30 DUNE MINI NOGOMET
13.30 – 14:00 FAŽOL REPLIKATOR
14.00 – 15:30 BATIĆI – Put oko Pazina u 80 udaraca edition
16.00 – 17:00 STAR TREK ODBOJKA
17.00 – 19:00 KRALJ ISTRE Udruga Štriga
19:00 – 20:00 SPEED DATING

PARTY PLACE
19:00 – 21:30 STIHOVI IZ SUMRAČNE BAŠTE
22:00 KONCERT IZNENAĐENJA

NEDJELJA
HOL
12:00 – 13:30 STRIPOKVIZ

IGRAONICA
12:00 – 14:00 PATHFINDER PREZENTACIJA/ŠKOLA RPG ZA KLINCE

VANI
10:00 LOV NA BLAGO KIDS

Vjeruj u ljubav - koncert zbora Roženice
2024-04-06 19:00 - 21:00, 2024-04-05 19:00 - 21:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Zbor „Roženice“ ima glazbeno-scenski projekt o kojem se priča!
Rasprodane ulaznice 3 tjedna prije koncerta
Dirigentica Ines Kovačić Drndić je sa svojim zborašima prije osam godina kreirala koncept koncerta „Vjeruj u ljubav“ no već se nakon prve godine održavanja u maloj koncertnoj dvorani vidjelo da će projekt imati svjetlu budućnost jer je bio iznimno prihvaćen od publike te se od 2018. godine ovaj koncert tradicionalno održava u velikoj dvorani Spomen doma koju publika ispuni do posljednjeg mjesta. Isto tako je bilo i prošle godine kada je već nekoliko dana prije koncerta dvorana bila potpuno rasprodana što potvrđuje činjenicu da zbor Roženice ima sve više publike i da su ljudi željni kvalitetnog zabavnog programa uživo. Radio Istra je medijski pokrovitelj i izravno će prenositi koncert i ove godine pa će svi oni koji nisu stigli kupiti ulaznicu za koncerte 05. i 06. travnja, moći uživati u koncertu putem radio valova.
Zabavni ljubavni hitovi koji se inače mogu čuti na radijskim postajama, u zborskom aranžmanu uz pratnju profesionalnih glazbenika i pomno izabranih gostiju prava su glazbena poslastica a koncept koncerta je uz karizmatične voditelje poprimio je puno šire okvire od čistog glazbenog programa. Frano Ridjan i Ronald Braus su zaštitna lica koncerta „Vjeruj u ljubav“ te svake godine ispune program zanimljivim informacijama sa velikom dozom zabave i smijeha. Glavni gost koncerta biti će Damir Kedžo s kojim će zbor otpjevati nekoliko njegovih pjesama.
Koncert Vjeruj u ljubav temeljen je na nepresušnim izvorom inspiracije – ljubavi a ove godine će na koncertu zbor proslaviti 45. obljetnicu uspješnog kontinuiranog rada zbora i prisjetiti se maestra Nella Milottija.
Nello Milotti je bio dugogodišnji dirigent zbora Roženice i za zbor je skladao velik broj skladbi no uz zborske, skladao je i vrlo popularne zabavne pjesme. Jedan je od najplodnijih autora festivala Melodije Istre i Kvarnera na kojemu su njegove skladbe vrlo često bile nagrađene po glasovima publike i ocjenama stručnog žirija. Bio je i mnogostruki dobitnik nagrade Roženice za najprimjerenije zastupljen istarsko-primorski tradicijski glazbeni izričaj na MIKU-u. Ta nagrada od 2011. nosi njegovo ime. Dirigirao je zborom „Roženice“ od osnutka do kraja 2002. godine kada za svoju nasljednicu izabire Ines Kovačić Drndić te tako ona nastavlja put maestra Milottija i uspješno vodi Zbor dalje.

Svjetski dan kazališta: Otočka terca
2024-03-27 19:00 - 20:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
U produkciji Centra za kulturu Grada Novog Vinodolskog
Prema tekstu ‘Sjecišta’ Beatrice Kurbel
Pomalu monotonu svakidašnjicu sestara Ave i Bele u njihovoj izoliranoj otočkoj sredini, promijenit će Zagrepčanka Doris. Kako bi preživjele zimu, sestre oglašavaju iznajmljivanje stana, na koji se javlja prevoditeljica iz Zagreba. Njezin će dolazak pokrenuti promjene u životima žena različitih generacija i oprečnih karaktera od kojih svaka ima svoje snove, nadanja i očekivanja, uspone i padove…
,,Svjež je i način na koji se temi pristupa, bez težine i pritiska sudbinskih odluka kakve se prečesto na pozornici predstavljaju, a uz spoznaju da život, možda, u svojoj sveukupnosti i predstavlja putovanje, no njegova monolitna struktura ovdje ustupa mjesto etapama, porazima i pobjedama. Na samom su početku u poziciju putnica, ne nužno i kapetanica vlastitih života, postavljene sve tri protagonistkinje, dvije sestre na vječnom odmoru od života-ostarjela glumica Ava (Branka Petrić Fehmiu) i nešto mlađa Bela (Olivera Baljak), ulovljena u vječnom pokušaju zavaravanja vlastite potrebe za drugačijim kao i zagrebačka puca Doris (Ana Vilenica), prevoditeljica života odviše sličnog knjigama u čije je tkivo svakodnevno uronjena.
Evolucija njezine prisutnosti i razrada od pozicije uljeza, gotovo kućnog nametnika pa do dragog gosta, očovječene inačice kućnog ljubimca zaduženog za razbijanje neizbježne monotonije otočkog svakodnevlja najzanimljiviji je, čak i nosivi dio dramskog zapleta u tekstu Otočke terce”.
Dio osvrta na dramski tekst novinarke i kritičarke Petre Miočić Mandić
Adaptacija: Ana Vilenica
Redatelj: Ivan Vanja Alač
Glazbu izvodi: Sergio Kovačić
Igraju: Branka Petrić Fehmiu, Olivera Baljak i Ana Vilenica
Ovo je gostovanje financirano sredstvima Ministarstva kulture i medija Republike Hrvatske.

EtnoCikl - ciklus etno glazbe u Pazinu: Tomás del Real (Čile)
2024-03-23 19:00 - 20:30 | Dvorana Istra Spomen doma Pazin, Šetalište Pazinske gimnazije 1, Pazin, 52000, Croatia (Local Name: Hrvatska)
Tomás del Real je čileanski gitarist, producent i kantautor sa sjedištem u Viljandiju, Estoniji. Jedan je od najproduktivnijih glazbenika nove generacije latino folklornih umjetnika. Njegov fuzijski folk inspirirao je novi način predstavljanja “novog čileanskog folka”. Tomás je nedavno nominiran za ‘Najboljeg kantautora’ Čilea na Premios Pulsar 2023 i trenutno je na turneji sa svojim 4. samostalnim studijskim albumom ‘Principios de Declaración’.
EtnoCikl je financiran sredstvima Ministarstva kulture i medija Republike Hrvatske te Istarske županije / Regione Istriana kroz program Upravnog odjela za kulturu i zavičajnost / Assessorato alla cultura e territorialità.

Svjetski dan pripovijedanja: RASTREPUHI POVIDIVAJU
2024-03-20 19:00 - 20:30 | Dvorana Istra Spomen doma Pazin, Šetalište Pazinske gimnazije 1, Pazin, 52000, Croatia (Local Name: Hrvatska)
Zadovoljstvo nam je pozvati vas na večer pripovijedanja istarskih narodnih priča, poseban događaj posvećen obilježavanju Svjetskog dana pripovijedanja. Pridružite se Kazališnoj družini RASTREPUH i uronite u bogatstvo istarske kulturne baštine kroz čarobni svijet narodnih bajki, legendi i anegdota koji su prenošeni s koljena na koljeno.
Ova večer bit će ispunjena fascinantnim pričama koje oslikavaju jedinstveni duh i tradiciju Istre.
Naši pripovjedači vodit će vas kroz raznolike priče, od zaboravljenih mitova do humorističnih priča koje odražavaju duhovitost i mudrost lokalnog stanovništva. Očekuje vas večer prepuna emocija, smijeha i nostalgičnih trenutaka koji će vas povezati s bogatom istarskom kulturom.
Pozivamo sve ljubitelje priča, kulture i tradicije da nam se pridruže u ovoj jedinstvenoj proslavi. Ponesite svoju znatiželju i otvoreno srce te se pripremite za nezaboravno večernje druženje.
Dobro došli na večer istarskih priča!
Štorije povidivaju:
Ana Bančić, Ana-Marija Bartolić, Mirjana Fonjak, Erika Komin, Sabina Kovač, Nataša Matijaš, Vjekoslav Mofardin, Doris Pavlica, Daliborka Simić i Vanessa Šujević
Program je namijenjen starijima od 12 godina.
Ovaj je događaj dio humanitarne akcije “Mislimo na vas 3” Sindikata hrvatskih umirovljenika.
Kupnjom ulaznica pomažete uređenju prostora stacionara pazinske ispostave Istarskih domova zdravlja.

Kazališna zima u Istri: FRANCAMENTE
2024-03-18 19:00 - 20:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Režija i izvedba / Di e con: Petra B. BLAŠKOVIĆ
Prijevod / traduzioni:
Petra B. BLAŠKOVIĆ (Istroveneto)
Claudio GRBAC (Istrioto)
Scenografija / Scena: Stefano KATUNAR
Kostimografija / Costumi: Desanka JANKOVIĆ
Autor glazbe / Musiche di: Andrej PEZIĆ
Oblikovanje svjetla / Luci: Dario DRUŽETA

Tesktovi iz / Testi tratti da:

Tutta casa, letto e chiesa e altre storie
Una vita all’ improvvisa
Franca Rame, jedna od najvećih ikona aktivističkog kazališta, društva, satire, feminizma, politike, gotovo bolne komedije, lojalnosti ideji, beskompromisnoj borbi za vlastite ideale, žrtva licemjernog društva koji se boji istine, centar je ovog autorskog projekta koji ne vraća na scenu samo neke od njenih autorskih tekstova napisanih s mužem Dariom Foom, već priča i priču jednog života posvećenom dostojanstvu života.

Francamente… Iskreno. U životu i na sceni, na televiziji i u parlamentu… Nema razlike gdje se govori. RIJEČ KAO SLOBODA, kao udisaj bez kojeg se ne može …ne bismo mogli moći…
Neke su ideje u nas usađene davno, vjerojatno od onda kada ni sami nismo svjesni da se to dogodilo i sazrijevaju dugo. Franca Rame i Dario Fo za mene su uvijek bili simboli slobode govora. U svojem su kazališnom angažiranom djelovanju bili su uvijek hrabri. Igrali su gdje je kazalište moglo nesmetano progovoriti.
Ovo je omaž Franki Rame, njezinim kazališnim tekstovima, životu, djelu i aktivizmu. Ova dokumentarno biografska predstava sadrži onu žensku komponentu i tematiku vezanu uz položaj žene u društvu o kojem je Franca uvijek govorila, glumila, pisala. Uz autorske dijelove teksta
u predstavi su isječci iz djela Rame/Fo: Tutta casa letto e chiesa e altre storie i Una vita all’improvvisa.
Jezik kao izričaj autentičnosti teritorija:dijalekt, istroveneto. I u dijalektu dijalekt: istrioto. Očuvanje nematerijalne baštine utkano u priču života.

Alcune idee s’insediano in noi in tempi lontani, probabilmente quando neanche ne abbiamo coscienza e maturano a lungo. Franca Rame e Dario Fo per me son sempre stati dei simboli della liberta’ di parola. Son stati sempre coraggiosi nell’agire attraverso il teatro. Recitavano nei luoghi dove potevano eprimersi senza censura.
Questo e’ un omaggio a Franca Rame, ai suoi testi teatrali, alla vita, all’opera e all’attivismo. Questo spettacolo documentaristico-teatrale ha quella componente e tematica femminile legata alla posizine della donna nella societa’ della quale Franca ha sempre parlato, scritto e che ha impersonato in scena. Testi miei s’intersecano a parti di testi tratti da opere di Rame/Fo: Tutta casa, letto e chiesa e altre storie e Una vita all’improvvisa.
La lingua come espressione dell’autenticita’ del territorio: dialetto istroveneto. E nel dialetto il dialetto: l’istrioto. La salvaguardia del patrimonio immateriale intrecciato nella storia della vita.
Koprukcija / Coproduzione
Istarsko narodno kazalište – Gradsko kazalište Pula
Zajednica Talijana Pula / Comunita’ Degli Italiani Di Pola

Projekt Kazališna zima u Istri / L’inverno teatrale in Istria financiran je sredstvima Istarske županije / Regione Istriana kroz program Upravnog odjela za kulturu i zavičajnost / Assessorato alla cultura e territorialità.

Svečana akademija povodom 30. godina Pazinskog kolegija
2024-03-16 16:00 - 17:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Kao dio cjelodnevnog programa obilježavanja 30. obljetnice osnutka Pazinskog kolegija u Spomen domu će se održati svečana akademija na kojoj će nastupiti bivši i sadašnji učenici škole.

Humanitarni koncert: Mislimo na vas 3
2024-03-15 19:00 - 21:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Udruga umirovljenika – USUH Pazin, kojoj je jedna od primarnih aktivnosti humanitarni rad, ove godine nakon opravdane pauze po treći put u suradnji s Istarskim domovima zdravlja-Ispostava Pazin, te Povjerenstvom za ravnopravnost spolova Grada Pazina, organizira humanitarni koncert „Mislimo na Vas 3“.
Ovim koncertom želi se podići svijest o potrebama bolesnih, i naglasiti važnost humane i moralne potpore bolesnima. Koncertom odajemo i zahvalnost svima koji skrbe o bolesnicima – zdravstvenim, socijalnim i vjerskim djelatnicima te svima ostalima koji su svoj rad posvetili njezi i podršci oboljelima. Stacionar Pazin jedan je o triju stacionara u Istarskoj županiji i skrbi o najtežim bolesnicima iz svih dijelova Istre.
Kako bi našim bolesnicima poboljšali uvjete boravka u stacionaru odlučili smo dati svoj doprinos organizaciji ovog koncerta.
Izvođači:
Vesna Nežić Ružić
David Danijel
Dinela Kazalac
Zbor Roženice Pazin
Zbor OŠ Vladimira Nazora Pazin
Matej Jakša
Serđo Valić
Iva Gortan
Folklorno društvo Pazin
Muška klapa Valdibora Rovinj
Djeca Sv. Jurja i Sv. Lucije Pazin
Glazbeni odjel OŠ Vladimira Nazora Pazin
Klapa Motovun
Voditelj programa: Dario Brajković
Pretprodaja ulaznica: SUH – Pazin, LG Galerija DLS Pazin
Sat vremena prije koncerta: blagajna Spomen doma

FKK - Od klasika do bajke: Mali princ
2024-03-15 10:30 - 12:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Mali princ je najpoznatija novela francuskog pilota Antoinea de Sainta- Exupéryja. Napisana je 1943., a sam je autor izradio ilustracije u knjizi. Mladi se s ovim klasikom većinom susreću kroz školsku lektiru no često mu se vraćaju i više puta. Svako čitanje donosi čitatelju nešto novo, oku skriveno na prvo čitanje. Ova fantastična priča govori o ljubavi, odgovornosti, radosti, životu… o stvarima koje na Zemlji nisu moguće. Ili pak možda jesu? Samo malo drugačije.
Knjiga je prevedena na brojne jezike, doživjela više izdanja, ekranizacija… S istekom autorskih prava pojavljuje se i sve više knjiga, odnosno slikovnica Mali princ.
O važnosti ovog književnog klasika govorit će književna prevoditeljica, kritičarka i sveučilišna lektorica dr.sc. Anda Bukvić Pažin i književna prevoditeljica, kritičarka i sveučilišna lektorica dr.sc. Dubravka Zima.
Predavanje je besplatno i, iako prvenstveno namijenjeno srednjoškolcima, otvoreno je za svu zainteresiranu javnost.
Održava se u sklopu projekta FKK-FilmKnjigaKazalište čiji je nositelj Gradska knjižnica Pazin, ali u njemu ravnopravno sudjeluju i partneri su Pazinski kolegij – Klasična gimnazija, Gimnazija i strukovna škola Jurja Dobrile Pazin, Centar za mlade Alarm Pazin i Pučko otvoreno učilište u Pazinu.
Projekt se provodi uz financijsku potporu Ministarstva kulture i medija i Istarske županije.

Ako sam žena nisam konj
2024-03-09 20:00 - 21:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Komedija za jake žene i hrabre muškarce. Urnebesna komedija o ženi koja traži ljubav.
Komična i iskrena priča jedne žene koja, tražeći onog pravog, na momente gubi samu sebe.
Priča je to o zaljubljivoj i pomalo naivnoj djevojci od trenutka gubljenja nevinosti do zrelog doba. Suštinski, to je priča svake žene koja nastoji da pronađe “onog pravog”.
Priča o pametnoj mladoj ženi koja radi glupe stvari. Zbog ljubavi. Zbog biološkog sata.
Zbog babe. O babi koja je tjera da se uda. O muškarcima koji ne bi da se ožene.
Priča koja će vas nasmijati i rasplakati. Priča koju će svaka žena razumjeti…
Da li postoje sretni krajevi u ljubavi ili nas je, kako kaže glavna junakinja, “zajebao Holivud”?
Pogledajte ovu monodramu koja će vas nasmijati do suza, ali i natjerati da se zamislite nad večitim pitanjem svake žene – da li sam ja normalna.
Ova monodrama na komičan način prikazuje sazrijevanje od prvog zaljubljivanja do prvih bora i jednu od najvažnijih borbi svake žene – borbu da prihvati samu sebe.
Ulaznice se mogu kupiti preko sustava Eventim (www.eventim.hr)

Dan žena uz Danijelu Martinović
2024-03-08 19:30 - 21:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Zvjezdani put Danijele Martinović započeo je u još osnovnoškolskoj dobi. Sa 14 godina počela je pjevati u grupi Dominik a ubrzo se pridružila grupi Delfini. S Delfinima je krenula na turneju kao prateći vokal Mate Miše Kovača. Suradnja s grupom “Magazin” označila je njezin pravi profesionalni početak. Nakon pet godina s “Magazinom”, 1991. započinje samostalnu karijeru s albumom “Zovem te ja”. Uslijedili su brojni uspjesi na festivalima i nagrade, uključujući i pobjedu na Dori 1998. sa pjesmom “Neka mi ne svane” s kojom je ostvarila značajan uspjeh na Eurosongu.
Osim glazbene karijere Danijela je također ostvarila uspjehe kao autorica slikovnica za djecu Mala Dama te knjiga motivacijskih poetskih zapisa Šalabahter Života.
2023 izašla je njena autobigrafija knjiga Tuširanje duše te ubrzo postala jedna od najprodavanijih u Hrvatskoj.
Prodaja ulaznica u sustavu Entrio. (Pronađite Entrio prodajno mjesto u svom gradu: https://www.entrio.hr/outlets)
Cijena ulaznice na dan koncerta 22 eura.
